
	О Б Щ И Н А   К О С Т И Н Б Р О Д
ОБЩИНСКИ СЪВЕТ  КОСТИНБРОД
СОФИЙСКА ОБЛАСТ



На основание чл.21, ал.1, т.1 и чл.48, ал.1 от ЗМСМА, във връзка с чл.5, ал1, чл.46, чл.61 и чл.62 от Правилника за организацията и дейността на Общинския съвет, неговите комисии и взаимодействието му с общинската администрация, Общински съвет - Костинброд на свое заседание, проведено на 01.09.2026 година, прие


               			Р Е Ш Е Н И Е  № 1055



1. Създава временна комисия на Общински съвет – Костинброд за проучване и анализ на финансовото и имущественото състояние, капитализацията и финансирането на общинското транспортно дружество в състав от 7 общински съветници, както следва:

Председател: 
Олег Йорданов 

Членове:
1. Даниела Станкова 
2. [bookmark: _GoBack]Анелия Велева
3. Сашка Владимирова
4.   Мариян Младенов
5.   Иван Иванов
6.   Анета Михалова

        2. Определя предмета на дейност на временната комисия, както следва:
2.1. Да извърши оптимизация на автобусните разписания.
2.2. Да извърши правен и финансов анализ на дейността на дружеството.
2.3. Да установи общия размер на предоставените от общината средства под формата на безлихвени заеми, размера на погасените и непогасените задължения и текущото финансово отношение между общината и дружеството.
2.4. Да анализира структурата и размера на капитала на дружеството, извършените промени в капитала, внесените парични и непарични вноски и необходимостта от последваща капитализация.
2.5. Да анализира финансовите резултати на дружеството, приходите, разходите, задълженията, вземанията и паричните потоци.
2.6. Да анализира причините за необходимостта от системно допълнително финансиране от страна на общината.
2.7. Да извърши оценка на устойчивостта на съществуващия модел на финансиране.
2.8. Да проучи възможностите за прилагане на други законосъобразни и икономически обосновани форми на финансиране, включително чрез промяна на капитализацията на дружеството, увеличение на капитала, финансиране/компенсиране на обществената услуга и други приложими механизми.
2.9. Да извърши сравнителен анализ на възможните модели и да предложи на Общинския съвет най-подходящия и устойчив модел за дофинансиране на транспортната дейност.
2.10. Да установи необходимостта от предприемане на действия за оптимизиране на разходите и повишаване на финансовата устойчивост на дружеството.
2.11. Да представи на Общинския съвет окончателен доклад с конкретни изводи и предложения за последващи действия.

           3. Временната комисия има право да изисква от кмета на общината, общинската администрация и органите на управление на общинското транспортно дружество необходимите за работата ѝ документи, справки, отчети, договори и други материали, свързани с предмета на дейността ѝ, при спазване на приложимите законови изисквания.

           4. Временната комисия може да привлича външни експерти и консултанти със съвещателен глас, включително специалисти в областта на финансите, счетоводството, транспорта, общинските предприятия и приложимата нормативна уредба.
           
           5. Определя срок за работа на временната комисия – до приключване на възложената ѝ работа, в срок до 2 месеца от приемането на настоящото решение с опция удължаване на срока при необходимост.
            6. Временната комисия представя окончателния си доклад на Общинския съвет – Костинброд за разглеждане и приемане.

            7. Възлага на председателя на Общински съвет – Костинброд да предприеме необходимите действия по изпълнение на настоящото решение.

8. Допуска предварително изпълнение на решението от деня на приемането му съгласно чл.60, ал.1 от АПК.

Мотиви:
На основание чл. 60, ал. 1 от Административнопроцесуалния кодекс, с оглед защитата на особено важни обществени интереси, Общински съвет – Костинброд допуска предварително изпълнение на настоящото решение.
        Предварителното изпълнение е необходимо предвид обстоятелството, че общинското транспортно дружество осъществява обществено значима дейност, свързана с осигуряването на редовен обществен превоз на пътници и транспортна свързаност между населените места на територията на община Костинброд и гр. София. Непрекъсваемостта, устойчивостта и финансовата обезпеченост на тази дейност са пряко свързани със защитата на особено важни обществени интереси и с нормалното ежедневие на значителна част от жителите на общината, които използват обществения транспорт за достъп до работни места, образователни, здравни, административни и други обществени услуги.
         Към настоящия момент дружеството е получило значителен размер средства от общината под формата на безлихвени заеми, като продължаващата необходимост от допълнително финансово подпомагане налага незабавно извършване на задълбочен анализ на финансовото и имущественото му състояние, капитализацията, задълженията и ефективността на прилагания до момента модел на финансиране.
         Отлагането на изпълнението на настоящото решение до влизането му в сила би довело до забавяне на започването на работата на временната комисия и съответно до забавяне на необходимия анализ и формулирането на конкретни предложения за финансово стабилизиране на дружеството. Това би създало риск от продължаване на съществуващия модел на периодично предоставяне на средства без извършен цялостен анализ на неговата дългосрочна финансова устойчивост и икономическа ефективност.
          Забавянето би могло да доведе и до необходимост от предприемане на последващи финансови действия от страна на общината без наличието на достатъчно пълна и систематизирана информация относно оптималния и законосъобразен модел за финансиране на транспортната дейност. Това би могло да засегне ефективното, икономично и отговорно управление на средствата от общинския бюджет.
         Допускането на предварително изпълнение е необходимо и с оглед определения кратък срок за работа на временната комисия. Незабавното започване на нейната дейност ще позволи своевременно да бъдат изискани необходимите документи и финансови справки, да бъдат извършени анализите и да бъдат представени конкретни предложения пред Общинския съвет относно необходимите последващи действия.
         Предварителното изпълнение ще осигури възможност за своевременно предприемане на действия, насочени към ограничаване на риска от задълбочаване на финансовите затруднения на дружеството, оптимизиране на разходите, подобряване на финансовата му устойчивост и определяне на подходящ и дългосрочно устойчив модел за финансиране на обществената транспортна услуга.
          С оглед на изложеното, предварителното изпълнение на настоящото решение е необходимо за защита на особено важни обществени интереси, за гарантиране на ефективното и законосъобразно управление на общинските средства, за своевременно предотвратяване на неблагоприятни последици за финансовото състояние на общинското транспортно дружество и за осигуряване на устойчиво и непрекъсваемо обществено транспортно обслужване на населението на община Костинброд.




Настоящото решение да бъде изпратено на Областен управител на Софийска област и Кмета на Община Костинброд в 7-дневен срок от приемането му, съгласно чл. 22, ал.1 от ЗМСМА.

Настоящото решение подлежи на обжалване в 14-дневен срок от датата на съобщаването му пред Административен съд - София област по реда на АПК.





      		                                          ПРЕДСЕДАТЕЛ на ОбС:
						                             / Д-р Атанас Тенев /

